सीता की अग्नि परीक्षा राम के जीवन का सबसे कमजोर पक्ष है जिसे नारी उत्पीड़न के इतिहास में कभी भी भुलाया नहीं जा सकता. जब तक राम की कथा चलेगी तब तक सीता की कथा भी चलेगी. सीता ने पति धर्म को निभाकर अपने व्यक्तित्व को महान और उच्च आदर्शो पर खड़ा किया किन्तु राम पत्नी धर्म निभाने में चुके ही नहीं बल्कि अपने व्यक्तित्व पर इतिहास का सबसे बड़ा काला धब्बा भी लगा लेते है. राम का आचरण भले एक तरफ महान बताया गया है किन्तु उनकी विसंगतियों और बिडम्बनाओं को सभी तरफ से सत्यनारायण व्यास जी की कविता खोल कर रख देती है .अब यहाँ देखिये की जिस राम ने उसी स्त्री को देवी दुर्गा ,लक्ष्मी, कमला कहकर युद्ध के लिए शक्ति की आराधना की थी अब उसी स्त्री को युद्ध में जीत के बाद ठुकरा भी रहे है. यह राम की शासक के रूप में अति महत्वाकांक्षा नहीं तो क्या है?